E-stoffer er tilsetningsstoffer som brukes i matvarer for å forbedre varens holdbarhet, konsistens, utseende, lukt eller smak. Det er laget et felles merkesystem for tilsetningsstoffer som brukes i de fleste land, derfor dette E-nummeret. Statens næringsmiddeltilsyn vurderer og godkjenner de tilsetningsstoffene som kan brukes i næringsmidler. Alle stoffer som godkjennes, har vært gjennom en helsemessig vurdering, og for mange av dem er det satt opp verdier for hvor mye det er lov å bruke i ulike næringsmidler. Det må også være klare behov til stede for å bruke dem i matproduksjon. Mange tilsetningsstoffer finnes naturlig i en del matvarer, for eksempel pektin i epler, benzosyre i tyttebær, askorbinsyre i appelsiner, fargestoffer (klorofyll, betakaroten) i ulike bær og grønnsaker. Tilsetningsstoffene kan utvinnes fra disse naturlige kildene, eller de fremstilles syntetisk. Det er få tilsetningsstoffer i brød. Tilsetningsstoffer i brød er for eksempel emulgatorer (fettstoffer), som også finnes i margarinen som brukes ved baking hjemme. Disse emulgatorene fremstilles fra vegetabilsk fett, og produktene kan spises med tanke på Halal. (Margarinen som brukes inneholder heller ikke animalsk fett). Produktene kan inneholde melbehandlingsmiddel E300. Dette er askorbinsyre (C-vitamin) som møllene tilsetter for at melet skal få god bakeevne. Surhetsregulerende middel kan brukes for å forhindre at uønskede bakterier, trådtrekkbakterier som kan følge med kornet, ikke skal kunne utvikle seg.